Source: http://www.kuria-birosag.hu/hu/sajto/tajekoztato-az-mfvii100882016-szam-alatt-minosites-megsemmisitese-es-jo-hirnev-serelme
Timestamp: 2018-01-20 15:34:19
Document Index: 8352857

Matched Legal Cases: ['Kúria ', 'Kúria ', 'bíróság ', 'Kúria ', 'Kúria ', 'Kúria ']

Tájékoztató az Mfv.II.10.088/2016. szám alatt minősítés megsemmisítése és jó hírnév sérelme tárgyában folyamatban volt ügyről | K Ú R I A
Tájékoztató az Mfv.II.10.088/2016. szám alatt minősítés megsemmisítése és jó hírnév sérelme tárgyában folyamatban volt ügyről
A felperes a megyei rendőr-főkapitányságnál állt alkalmazásban körzeti megbízott beosztásban. A munkáltató 2011. április 19-én kelt határozatával körzeti megbízotti szolgálatra alkalmatlannak minősítette, ezért kezdeményezte alacsonyabb szolgálati beosztásba helyezését. A munkáltató az állomány tagjaival nem közölte a minősítés eredményét és ennek következményeit. Az állományilletékes parancsnok a viselkedésében, szolgálatteljesítésében bekövetkezett változások miatt soron kívüli alkalmassági vizsgálatra küldte a felperest, akit a rendőri szolgálat ellátására alkalmasnak találtak.
A felperes a minősítési lap tartalmával szemben jogorvoslati eljárást kezdeményezett. A keresetét elutasító jogerős döntést a Kúria hatályon kívül helyezte, és az elsőfokú ítéletet megváltoztatva a sérelmes minősítést formai hibákra figyelemmel megsemmisítette.
A felperes újabb keresetet nyújtott be, melyben előadta, hogy jogsértően nem helyezték őt magasabb beosztásba, a Kúria ugyanis megsemmisítette minősítését. Az alperes ezzel megsértette jó hírnévhez fűződő személyiségi jogát, továbbá az egyenlő bánásmód követelményét.
Az alperes a kereset elutasítását kérte arra hivatkozva, hogy a felperes nem bizonyította nem vagyoni kára keletkezését, illetve vitatta, hogy diszkriminációt alkalmazott.
A felperes keresetét az elsőfokú bíróság elutasította, az ítéletet a törvényszék helybenhagyta.
A felperes felülvizsgálati kérelme folytán eljárt Kúria a jogerős ítéletet hatályában fenntartotta. Megállapította, hogy a perbeli esetben a minősítés megsemmisítésére nem a törvényben megjelölt tartalmi okokból került sor, így abból nem következik, hogy a minősítésben szereplő ténymegállapítások személyiségi jogot sértettek. Önmagában az a körülmény, hogy a Kúria formai okból a minősítését megsemmisítette, nem bizonyítja a minősítésben foglaltak valóságának hiányát. A rendelkezésre álló bizonyítékok alapján az eljárt bíróságok megalapozottan jutottak arra a következtetésre, miszerint a felperes nem tudta bizonyítani, hogy az alperes magatartása, illetve intézkedése folytán őt kár érte.
A fegyveres szervek hivatásos állományú tagjainak szolgálati viszonyáról szóló 1996. évi XLIII. törvény (Hszt.) 76. §-a több együttes feltétel fennállta esetén írja elő a munkáltató számára, hogy biztosítsa a hivatásos állomány tagja számára az előmenetel lehetőségét. Önmagában az alkalmas minősítés még nem jár azzal a következménnyel, hogy magasabb beosztásba kell a hivatásos állomány tagját kinevezni.
A perben a felperesnek kellett valószínűsítenie, hogy az egyenlő bánásmódról és az esélyegyenlőség előmozdításáról szóló 2003. évi CXXV. törvény (Ebktv.) 8. §-ában megjelölt valamely védendő tulajdonsággal rendelkezik, amellyel összefüggésben az alperes eljárása miatt hátrány érte. Az egyenlő bánásmód megsértésével összefüggő követelés vonatkozásában a felperes arra hivatkozott, hogy „egyéb helyzete” miatt sértette meg az alperes az egyenlő bánásmód követelményét, és tulajdonságként magát az adott jogsérelmet, a hibás minősítést jelölte meg. A Kúria rámutatott, hogy a perben hivatkozott körülmények nem minősülnek a felperes személyisége lényegi vonásának és nem kapcsolják őt a törvény által védelemben részesített sérülékeny társadalmi csoportokhoz, így nem tekinthetők az Ebktv. 8. § t) pontjában megjelölt „egyéb helyzetnek”. A felperes által sérelmezett minősítés egy általa állított jogsértés volt és nem egy olyan védendő tulajdonság, amelynek megléte tárgyilagosan igazolható, homogén csoportképzésre, általánosításra alkalmas és társadalmi előítéletekből táplálkozik.